รัฐบาลไทย-ข่าวทำเนียบรัฐบาล-วธ. หนุนพลัง “บวร” ชุมชนคุณธรรมฯ วัดวังตะคร้อ จ.สุโขทัย นำหลักปรัชญาเศรษฐกิจพอเพียง-หลักธรรม-คำสอนทางศาสนา พัฒนาชุมชนและท้องถิ่น
วันจันทร์ที่ 2 พฤศจิกายน 2563
วธ. หนุนพลัง “บวร” ชุมชนคุณธรรมฯ วัดวังตะคร้อ จ.สุโขทัย นําหลักปรัชญาเศรษฐกิจพอเพียง-หลักธรรม-คําสอนทางศาสนา พัฒนาชุมชนและท้องถิ่น
วธ. หนุนพลัง “บวร” ชุมชนคุณธรรมฯ วัดวังตะคร้อ จ.สุโขทัย นําหลักปรัชญาเศรษฐกิจพอเพียง-หลักธรรม-คําสอนทางศาสนา พัฒนาชุมชนและท้องถิ่น ชูแหล่งท่องเที่ยววัฒนธรรม-พัฒนาต่อยอดส่งเสริมการท่องเที่ยวสู่ชุมชน
วันที่ ๑ พฤศจิกายน ๒๕๖๓ ที่จังหวัดสุโขทัย นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นางยุพา ทวีวัฒนะกิจบวร ปลัดกระทรวงวัฒนธรรม และผู้บริหารกระทรวงวัฒนธรรม เดินทางไปติดตามผลการดําเนินงานการสร้างความเข้มแข็งของพลังบวร เพื่อความมั่นคง มั่งคั่ง ยั่งยืนของชุมชนคุณธรรมน้อมนําหลักปรัชญาของเศรษฐกิจพอเพียง“บวรOn Tour”ณ ชุมชนคุณธรรมวัดวังตะคร้อ บ้านหนองจิกกรี ต.หนองหญ้าปล้อง อ.บ้านด่านลานหอย จ.สุโขทัย โดยมี พระครูปิยะสีลขันธ์ เจ้าอาวาสวัดวังตะคร้อ นายวิรุฬ พรรณเทวี ผู้ว่าราชการจังหวัดสุโขทัย ว่าที่ ร.ท. อุทิศ คงรอด นายอําเภอบ้านด่านลานหอย หัวหน้าส่วนราชการ ผู้นําท้องถิ่น ประธานสภาวัฒนธรรม อ.บ้านด่านลานหอย ศิลปินพื้นบ้าน และประชาชน ให้การต้อนรับ โดยพระครูปิยะสีลขันธ์ เจ้าอาวาสวัดวังตะคร้อ และผู้นําชุมชน นําชมผลิตภัณฑ์สมุนไพรและผลิตภัณฑ์ชุมชนคุณธรรม สวนเศรษฐกิจพอเพียง และชมวีดิทัศน์บรรยายสรุปผลการดําเนินงานและปัจจัยแห่งความสําเร็จที่ชุมชนภาคภูมิใจในการขับเคลื่อนชุมชนตามแนวทางคุณธรรมน้อมนําหลักปรัชญาของเศรษฐกิจพอเพียงขับเคลื่อนด้วยพลังบวรของชุมชนคุณธรรมวัดวังตะคร้อ
นางยุพา กล่าวว่า จังหวัดสุโขทัยเป็นจังหวัดที่มีแหล่งท่องเที่ยวทางวัฒนธรรมและประวัติศาสตร์ที่สําคัญหลายแห่ง รวมทั้งมีโบราณสถานที่งดงามมีชื่อเสียงในระดับนานาชาติ อาทิอุทยานประวัติศาสตร์สุโขทัย อุทยานประวัติศาสตร์ศรีสัชนาลัย และวัดศรีชุม อีกทั้งมีเทศกาลประเพณีที่งดงามเป็นที่รู้จักไปทั่วโลก ได้แก่ ประเพณีลอยกระทง เป็นต้น นอกจากนี้มีชุมชนคุณธรรมน้อมนําหลักปรัชญาของเศรษฐกิจพอเพียง ขับเคลื่อนด้วยพลังบวร ๖๔๔ แห่ง ประกอบด้วย ชุมชนระดับส่งเสริมคุณธรรม ๒๑๗ แห่ง ระดับคุณธรรม ๓๓๙ แห่ง ระดับต้นแบบ ๑๐๘ แห่ง และเป็นชุมชนคุณธรรมต้นแบบ“บวรOnTour”๒๐ แห่ง ซึ่งได้รับการส่งเสริม สนับสนุน การดําเนินโครงการและกิจกรรมจากกระทรวงวัฒนธรรม (วธ.) ตามที่รัฐบาลได้มอบหมายให้เป็นหน่วยงานหลักร่วมกับหน่วยงานที่เกี่ยวข้อง นําหลักการ“บวร : บ้าน วัด โรงเรียน”ไปขับเคลื่อนและดําเนินกิจกรรมต่างๆ เพื่อให้ประชาชนเข้าใจ และเข้าถึงโครงการต่างๆ ได้อย่างรวดเร็ว ทั่วถึงและเท่าเทียมกัน
ทั้งนี้ชุมชนคุณธรรมฯ วัดวังตะคร้อ บ้านหนองจิกกรี จ.สุโขทัย ได้รับคัดเลือกเป็น ๑ ใน ๑๐๐ สุดยอดชุมชนคุณธรรมต้นแบบที่ได้รับรางวัลระดับประเทศจากวธ. มีความโดดเด่นในด้านการน้อมนําหลักปรัชญาของเศรษฐกิจพอเพียงมาเผยแพร่ควบคู่กับหลักธรรม คําสอนทางศาสนา และลงมือปฏิบัติเพื่อเป็นแบบอย่างแก่ประชาชนในชุมชน โดยเฉพาะอย่างยิ่งมีการจัดตั้งแหล่งเรียนรู้ที่สําคัญของชุมชน ได้แก่ ศูนย์เรียนรู้สมุนไพรวัดวังตะคร้อ โดยพระครูปิยะสีลขันธ์ เจ้าอาวาสวัดวังตะคร้อ ได้น้อมนําหลักปรัชญาของเศรษฐกิจพอเพียงมาลงมือปฏิบัติ โดยการปลูกพืชสมุนไพรหลากหลายชนิด ภายในพื้นที่ ๕ ไร่ ของวัดวังตะคร้อ และนํามาแปรรูป เป็นยาสุมนไพร และพัฒนาขยายผลสู่การสร้างอาชีพแก่คนในชุมชนที่หลากหลายยิ่งขึ้น อาทิ กลุ่มแปรรูปสมุนไพร กลุ่มทําไม้กวาด กลุ่มทําดอกไม้จันทน์ กลุ่มทําไข่เค็ม กลุ่มนวดแผนไทย นอกจากนี้ ยังมีการบูรณาการเข้ากับโครงการ และกิจกรรมต่างๆ อาทิ โครงการบวชเณชภาคฤดูร้อน โครงการลานธรรม ลานวิถีไทย โครงการชุมชนคุณธรรมน้อมนําหลักปรัชญาของเศรษฐกิจพอเพียง กิจกรรมสวดมนต์ข้ามปี และกิจกรรมทําบุญตักบาตรในวันสําคัญทางศาสนา โดยได้มีการขยายผลสู่ชุมชนครอบคลุมทั้ง ๒ ตําบล คือ ตําบลหนองหญ้าปล้อง และตําบลวังตะคร้อ รวมถึงถ่ายทอดสู่เด็ก เยาวชน และประชาชนด้วย
ปลัดกระทรวงวัฒนธรรม กล่าวอีกว่า นอกจากนี้ ชุมชนคุณธรรมฯ วัดวังตะคร้อ ได้มีการจัดตั้งศูนย์การเรียนรู้เศรษฐกิจพอเพียงวัดวังตะคร้อ เพื่อให้ประชาชนได้ศึกษา การปลูกพืชผัก สวนครัว ไม้ผล มีการเลี้ยงสัตว์ เช่น กบ หนูนา ปลา และไก่สวยงาม แปลงข้าวสาธิต ซึ่งเป็นกิจกรรมก่อให้เกิดความรัก ความสามัคคีในชุมชน นอกจากนี้ ยังได้นําพลังบวรมาสร้างความเข้มแข็งในชุมชนโดยในช่วงสถานการณ์การแพร่ระบาดของโรคโควิด-19 เครือข่ายพลังบวรได้ร่วมมือ รวมใจ ช่วยเหลือ เกื้อกูล แบ่งปันและบรรเทาความเดือดร้อน โดยการจัดตั้งโรงทาน บริจาคอาหารแห้งภายในชุมชน จัดตั้งตู้ปันสุข และจัดทําหน้ากากผ้า ซึ่งหลังจากสถานการณ์การแพร่ระบาดของโรคโควิด-19 บรรเทาลง รัฐบาลได้มีนโยบาย “ไทยเที่ยวไทย” เพื่อกระตุ้นเศรษฐกิจ วธ. ได้เล็งเห็นศักยภาพของชุมชนฯ จึงจะพัฒนาต่อยอดส่งเสริมการท่องเที่ยวให้มั่นคง มั่งคั่ง และยั่งยืนต่อไป
------------------------------------------